Koordinerte terrorangrep drepte 107 i Irak
Det melder sikkerhets- og medisinpersonell i Bagdad ifølge nyhetsbyrået Reuters. Angrepene har i hovedsak funnet sted i Bagdad og områdene rundt. Minst 268 personer skal være skadet i angrepene. Korrespondenter mener soldater og sikkerhetspersonell er mål for angrepene. 15 soldater skal være drept så langt. Angrepene har gjort 23. juli til en av de blodigste dagene i Irak på to år, ifølge BBC.Det største enkeltangrepet fant sted i byen Taji 25 kilometer nord for Bagdad. Der ble 17 personer først drept av en bombe, og da politiet kom til stedet gikk det av en bombe til som drepte ytterligere 11 personer. Tjenestemennene sier at flere veibomber først gikk av, og at en selvmordsbomber deretter sprengte seg selv i luften da ambulansepersonell kom til stedet. I Bagdad og Kirkuk har det gått av flere bilbomber, mens en statsbygning i Sadr har blitt angrepet. Også Mahmudiya, Dhuluiyah, Saadiya, Khan Beni-Saad, Tuz Khurmatu, Mosul og Dibis er rammet av angrep. De fleste byene ligger bare et par timers reise fra hverandre. Det er hovedsakelig sjiamuslimske områder som er rammet. Grytidlig mandag morgen angrep bevæpnede menn militærleiren Albu Slaib i nærheten av byen Dhuluiyah. Byen ligger ikke langt fra tidligere diktator Saddam Husseins fødeby Tikrit. Minst sju soldater ble drept i angrepet, ifølge en lege ved et sykehus i nærheten.I Saadiya og Khan Beni Saad ble militære kontrollposter angrepet. To soldater og en politimann ble drept. Byene ligger i den urolige Diyala-provinsen nordøst for Bagdad.Al-Qaida i Irak er sunnimuslimsk, og er kjent for å være motstandere av den sjiamuslimske regjeringen. Søndag ble også 17 personer drept i flere bombeangrep forskjellige steder i landet. Inntil søndagens angrep har det vært forholdsvis rolig i Irak i opptakten til muslimenes hellige fastemåned ramadan, som begynte fredag. Det er ikke uvanlig at terrorgrupper styrker angrepene sine under ramadan. I fjor lovet al-Qaida å angripe minst hundre mål i Irak under ramadan, som hevn for drapet på lederen Osama bin Laden. Flere titalls mennesker ble drept i angrepene.
Irak rystes av en rekke angrep etter at al-Qaida har varslet opptrapping av volden.